Krag en internet vir armes - Plaaslik - Republikein
Sunday, December 05th, 19:19:58
Krag en internet vir armes
'Geen soortgelyke projek ter wêreld'
17 December 2019 | Plaaslik
Tanja Bause - Vyf huishoudings in die informele nedersetting Okalevonga in Oniipa in die Oshikotostreek het nou vir die eerste keer elektrisiteit, internetverbinding en digitale dienste danksy die loodsprojek Fusion Grid.
Twaalf sonpanele op 'n dak verskaf krag aan die vyf huise, asook WiFi-verbinding.
Volgens mnr. Sem Shinedima, een van die begunstigdes, kan hy nou 'n televisie, radio, waaier en 'n klein yskassie in sy huis gebruik.
"Ek kan nou vir die eerste keer vandat ek hier woon my selfoon by my in die huis herlaai. Ons het nou krag en ons lewe gaan nou beter word. Dié krag gaan nooit af nie. Alhoewel dit sonkrag is, het ons die hele nag lank elektrisiteit en ek kan die hele nag deur lees," het hy gesê.
Fusion Grid is 'n navorsing- en ontwikkelingsprojek wat elektrisiteit, internetverbinding en digitale dienste na huishoudings en entrepreneurs in afgeleë gemeenskappe bring.
Die projek is 'n voortsetting van vroeëre samewerking tussen Finse en Namibiese universiteite. Dit bou voort op die deurlopende uitruiling van studente en onderwysers, en is deur Business Finland en die Finse ministerie van buitelands sake gefinansier.
Fusion Grid is deel van die BEAM (besighede met impak)-program.
Volgens dr. Karin Amukugo-Fröhlich, die enigste Namibiër wat deel is van die projek, is die navorsingsvennote die LUT- en Aalto-universiteit van Finland, asook GreenEnergy Finland (GEF), Finnish University Properties (SYK), Nokia en Solar Finland.
Fusion Grid werk nou saam met die Namibië Universiteit van Wetenskap en Tegnologie (NUST).
Die LUT-universiteit bestudeer en ontwikkel sonkragaangedrewe elektrisiteitstelsels wat nie aan die nasionale netwerk verbind is nie.
Die Aalto-universiteit stel digitale dienste in die gemeenskappe bekend en lei mense in die gebruik daarvan op.
Die GEF is verantwoordelik vir die tegniese aspekte van die fotovoltaïese (PV) kragproduksie, -beheer en -monitering.
Die sonpanele kom van Solar Finland.
Nokia se eksperimentele, gemeenskapsbeheerde, mobiele basisstasie (Kuha) bied plaaslike mobiele internetverbindings aan afgeleë gebiede.
Finnish University Properties (SYK) fokus op kampus-infrastruktuur, asook innoverende leerruimtes en oplossings.
"Ons werk nou saam met die gemeenskap. Hulle is by elke stap betrokke en het opleiding ontvang," het Amukugo-Fröhlich gesê.
"Daar is 'n persepsie dat ontwikkelde lande ingewikkelde tegnologie in onderontwikkelde lande stort. Die tegnologie werk solank die skenkerlande betrokke is, maar sodra hulle onttrek, hou dit op werk en weet die gemeenskap nie wat om daarmee te doen nie.
"Dit is vir ons uiters belangrik dat die gemeenskap weet wat hulle het en hoe om daarme te werk. Hulle moet beheer van die tegnologie neem wanneer ons onttrek, en hulle moet dit verstaan en in stand kan hou," het sy gesê.
Volgens mnr. Pietari Kesuinen van die Aalto-universiteit is daar geen soortgelyke projek ter wêreld nie.
"Dit 'n eerste in die wêreld wat sonkrag en digitale dienste na gemeenskappe in die verste hoeke van 'n land bring. Ons werk saam met die gemeenskap om hul behoeftes te verstaan sodat ons die projek kan aanpas om daarin te kan voorsien," het hy gesê. - [email protected]